Document ID: 31981D0091

Komisijas Lēmums
(1981. gada 30. janvāris)
par to Argentīnas Republikas uzņēmumu sarakstu, kas apstiprināti svaigas liellopu gaļas, aitu gaļas un mājas nepārnadžu gaļas importam Kopienā
(81/91/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, importējot liellopus, cūkas un svaigu gaļu no trešām valstīm [1], un jo īpaši tās 4. panta 1. punktu un 18. panta 1. punkta a) un b) apakšpunktu,
tā kā trešo valstu uzņēmumiem var ļaut eksportēt Kopienā svaigu gaļu tikai tad, ja tie atbilst Direktīvā 72/462/EEK paredzētajiem vispārīgajiem un īpašajiem nosacījumiem;
tā kā Argentīna saskaņā ar Direktīvas 72/462/EEK 4. panta 3. punktu nosūtījusi to uzņēmumu sarakstu, kam atļauts veikt eksportu uz Kopienu;
tā kā Kopienas pārbaudēs uz vietas konstatēts, ka daudzu minēto uzņēmumu higiēnas standarti ir pietiekami un tādēļ tos var iekļaut saskaņā ar minētās direktīvas 4. panta 1. punktu sagatavotajā pirmajā sarakstā par uzņēmumiem, no kuriem var atļaut veikt svaigas gaļas importu;
tā kā gadījumi, kuros Argentīna ieteikusi citus uzņēmumus, jāizskata atkārtoti, pamatojoties uz papildu informāciju par uzņēmumu higiēnas standartiem un to spēju ātri pielāgoties attiecīgajiem Kopienas tiesību aktiem;
tā kā tikmēr, kamēr notiek atkārtota pārskatīšana, un lai izvairītos no pēkšņas esošo tirdzniecības plūsmu pārtraukšanas, šādiem uzņēmumiem var uz laiku ļaut turpināt svaigas gaļas eksportu uz dalībvalstīm, kas ir gatavas to pieņemt;
tā kā tādēļ būs atkārtoti jāizskata un vajadzības gadījumā jāgroza šis lēmums, ņemot vērā pasākumus, kas veikti šajā sakarībā, un īstenotos uzlabojumus;
tā kā jāatceras, ka uz svaigas gaļas importu attiecas arī citi Kopienas tiesību akti veterinārijas jomā, jo īpaši saistībā ar veselības aizsardzības prasībām, tostarp īpašie noteikumi attiecībā uz Dāniju, Īriju un Apvienoto Karalisti;
tā kā uz nosacījumiem svaigas gaļas importam no uzņēmumiem, kas iekļauti šim lēmumam pievienotajā sarakstā, joprojām attiecas Kopienas noteikumi, kuri paredzēti citur, un Līguma vispārīgie noteikumi; tā kā jo īpaši uz tādu konkrētu gaļas kategoriju importu no trešām valstīm un reeksportu uz citām dalībvalstīm, kā, piemēram, gaļa, kas sver mazāk par 3 kilogramiem, vai gaļa, kura satur noteiktu vielu atlikumus, joprojām attiecas importētāju dalībvalstu veterinārie tiesību akti;
šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Ar šo apstiprināti pielikumā uzskaitītie Argentīnas Republikas uzņēmumi svaigas liellopu gaļas, aitu gaļas un mājas nepārnadžu gaļas importam Kopienā.
2. Uz importu no minētajiem uzņēmumiem joprojām attiecas Kopienas veterinārie noteikumi, kas paredzēti citur, un jo īpaši tie, kuri attiecas uz veselības aizsardzības prasībām.
2. pants
1. Dalībvalstis aizliedz importēt iepriekšminētajās kategorijās iekļauto un 1. panta 1. punktā minēto svaigo gaļu no uzņēmumiem, kas nav uzskaitīti pielikumā.
2. Līdz 1981. gada 31. augustam šo aizliegumu tomēr nepiemēro attiecībā uz uzņēmumiem, kas nav uzskaitīti pielikumā, bet ko no 1980. gada 1. septembra oficiāli apstiprinājušas un ieteikušas Argentīnas iestādes, ievērojot Direktīvas 72/462/EEK 4. panta 3. punktu, ja līdz 1981. gada 1. septembrim atbilstīgi iepriekš minētās direktīvas 4. panta 1. punktam netiek pieņemts pretējs lēmums.
Komisija nosūta šo uzņēmumu sarakstu dalībvalstīm.
3. pants
Šis lēmums stājas spēkā 1981. gada 1. februārī.
4. pants
Šo lēmumu pārskata un vajadzības gadījumā groza līdz 1981. gada 1. jūlijam.
5. pants
Šis lēmums ir adresēts dalībvalstīm.
Briselē, 1981. gada 30. janvārī

Labels: 3
18
17
6